Komisijos sprendimas
2003 m. spalio 14 d.
dėl finansinę Bendrijos paramą 2004 m. gauti galinčių gyvūnų ligų likvidavimo ir stebėjimo programų bei zoonozės profilaktikai skirtų patikrinimų sąrašų
(pranešta dokumentu Nr. C(2003) 3708)
(2003/743/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1990 birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Reglamentu (EB) Nr. 806/2003 [2], ir ypač į jo 24 straipsnio 5 dalį ir 32 straipsnį,
kadangi:
(1) Kai kurios valstybės narės ir stojančios valstybės narės Komisijai pateikė programas, skirtas gyvūnų ligų likvidavimui ir stebėjimui, kurioms jos norėtų gauti Bendrijos finansinę paramą,
(2) Pagal 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [3], gyvūnų ligų likvidavimo ir stebėjimo programos turi būti finansuojamos per Europos žemės ūkio orientavimo ir garantijų fondo Garantijų skyrių ir Garantijų fondą. Finansinės kontrolės tikslais turi būti taikomi minėto reglamento 8 ir 9 straipsniai.
(3) Sudarant finansinę Bendrijos paramą 2004 m. gauti galinčių gyvūnų ligų likvidavimo ir stebėjimo programų sąrašą ir nustatant paramos kiekvienai programai siūlomą normą ir dydį, turi būti atsižvelgta į kiekvienos programos svarbą Bendrijai ir turimų asignavimų apimtį.
(4) Sudarant finansinę Bendrijos paramą 2004 m. gauti galinčių zoonozės profilaktikai skirtų patikrinimų programų sąrašą ir nustatant paramos kiekvienai programai siūlomą normą ir dydį, turi būti atsižvelgta į kiekvienos programos svarbą Bendrijai, jos atitikimą Bendrijos veterinarinių teisės aktų techninėms nuostatoms ir turimų asignavimų apimtį.
(5) 2003 m. Stojimo akto 32 straipsnis nustato, kad, veterinarinių fondų išlaidų atžvilgiu, naujosios valstybės narės traktuojamos taip pat, kaip ir dabartinės.
(6) Tačiau kol suinteresuota stojanti valstybė narė neįstojo į Bendriją, ji negali prisiimti jokių finansinių įsipareigojimų atitinkamoms programoms, finansuojamoms iš 2004 m. biudžeto. Be to, tam tikrų ligų likvidavimas stojančiose valstybėse narėse taip pat gali būti kofinansuojamas per kitus Bendrijos instrumentus.
(7) Komisija apsvarstė kiekvieną iš pateiktų programų tiek iš veterinarinės, tiek iš finansinės pusės ir įsitikino, kad šios programos turėtų būti įtrauktos į finansinę Bendrijos paramą 2004 m. gauti galinčių programų sąrašus.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. I priede išvardytos gyvūnų ligų likvidavimo ir stebėjimo programos 2004 m. gali gauti finansinę Bendrijos paramą.
2. Kiekvienai šio straipsnio 1 dalyje nurodytai programai Bendrijos finansinės paramos siūloma norma ir dydis nustatyti I priede.
2 straipsnis
1. II priede išvardytos zoonozės profilaktikai skirtų patikrinimų programos 2004 m. gali gauti finansinę Bendrijos paramą.
2. Kiekvienai šio straipsnio 1 dalyje nurodytai programai Bendrijos finansinės paramos siūloma norma ir dydis nustatyti II priede.
3 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 14 d.